《塞下曲二首 其一》
宋代·刘才邵

北落光摇霜海空，边烽飞入甘泉宫。天家下诏发精锐，健马腾骧冲朔风。

羽书四出如飞电，路指萧关旗影转。壮士争酬未报恩，青楼泪脸空垂线。

匣中剑作饥龙鸣，流星正坠单于营。将军玉帐晓初起，卧看边风吹汉旌。

作者简介：（1086—1158）吉州庐陵人，字美中，号杉溪居士。徽宗大观三年上舍及第，宣和二年中宏词科。高宗时累迁中书舍人，兼权直学士院。以帝称其能文，为时宰所忌，出知漳州，于城东开十四渠，溉田数千亩。官至工部侍郎、权吏部尚书。有《杉溪居士集》。